Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 22. svibnja 2011.

19(74)2011.

Evanđelje Iv 14,1-12
Ja sam put i istina i život.
Čitanje svetog Evanđelja po Ivanu
U ono vrijeme: Reče Isus svojim učenicima:
»Neka se ne uznemiruje srce vaše! Vjerujte u Boga i u mene vjerujte! U domu Oca mojega ima mnogo stanova. Da nema, zar bih vam rekao: ‘Idem pripraviti vam mjesto’? Kad odem i pripravim vam mjesto, ponovno ću doći i uzeti vas k sebi da i vi budete gdje sam ja. A kamo ja odlazim, znate put.« Reče mu Toma: »Gospodine, ne znamo kamo odlaziš. Kako onda možemo put znati?« Odgovori mu Isus: »Ja sam put i istina i život: nitko ne dolazi Ocu osim po meni. Da ste upoznali mene, i Oca biste moga upoznali. Od sada ga i poznajete i vidjeli ste ga.« Kaže mu Filip: »Gospodine, pokaži nam Oca i dosta nam je!« Nato će mu Isus: »Filipe, toliko sam vremena s vama i još me ne poznaš?«

JA SAM PUT i ISTINA i ŽIVOT
»Tko je vidio mene, vidio je i Oca. Kako ti onda kažeš: ‘Pokaži nam Oca’? Ne vjeruješ li da sam ja u Ocu i Otac u meni? Riječi koje vam govorim, od sebe ne govorim: Otac koji prebiva u meni čini djela svoja. Vjerujte mi: ja sam u Ocu i Otac u meni. Ako ne inače, zbog samih djela vjerujte. Zaista, zaista, kažem vam: Tko vjeruje u mene, činit će djela koja ja činim; i veća će od njih činiti jer ja odlazim Ocu.«
Riječ Gospodnja.

PUT DO BOGA → ISUS → ČOVJEK (Iv 14, 1 – 12 )
Apostoli Toma i Filip postavljaju dva bitna pitanja u ime cijelog čovječanstva, u ime svakog čovjeka: Gdje je i u čemu je naš cilj (svrha) (Toma) i kako upoznati Boga (Oca) (Filip). Kao što je čovjekov izvor u Bogu tako je i njegova svrha u Bogu. To je naša kršćanska vjerska istina. To objavljuje Isus. Ne samo da to objavljuje Isus nego je on sam koji potvrđuje to vjerovanje. Njegov život, njegova pouka i cijelo biće upućuju na Boga kao završno čovjekovo blaženstvo.
A bivajući s Bogom i u Bogu ispunjava se sve čovjekove težnje, čovjek stiče svu puninu. To je onaj Apsolut (Drugi) za kojim teži ljudsko biće, pa kad to i ne zna niti imenovati niti uokviriti u neke pojmove i razumijevanje. Ljudska težnja je 'dalja' od ljudskog shvaćanja. Ta apsolutna punina, apsolutno Dobro i apsolutna Istina jest sam Bog.
A Biblija nam to objavljuje kao zajedničkog Oca. Bog je otac i majka, tako bi se našim shvaćanjem moglo reći, svega što postoji, a osobito nama koji imamo doživljaj i pojam oca i majke. Isus nas vodi prema cilju, prema Ocu. Njegov život i njegova nauka su taj živi put k Bogu. Isus objavljuje Boga kao apsolutnu Ljubav, kao Dobro. I time Isusov put prema Bogu više nije put straha i strepnje nego put slobode i veselja.
Zato je kršćanstvo (ako ide Kristovim putom) put ljubavi prema Bogu. Ono je vjera u ljubav (u Oca). Sa strahom se teško ide Kristovim putom, a niti se strahom može vjerovati u dobrotu. Stoga bi mogli reći da je kršćanskoj vjeri izvor i ušće u ljubavi. I samo onaj koji to prihvaća kreće prema Isusovom putu. Tako se može reći da se cijeli kršćanski 'režim' (etika) prihvaća radi ljubavi a ne radi straha i kazne. Mi ne idemo k zadnjem sudištu nego idemo prema vječnoj ljubavi kakvu smo mogli slutiti i kakvu smo ovdje mogli iskusiti kao male iskrice.
Filipovo pitanje: Pokaži nam Oca…
Isus pokazuje kako ćemo doći do upoznavanja Boga. 'Tko vidi mene vidi Oca…' Tko prepoznaje Isusa i cijelo njegovo bogatstvo, tko prepoznaje istinsko ljudsko lice, taj prepoznaje Boga. Put spoznaje Boga ide preko božanskog lica, preko slike Božje, preko Čovjeka.
Možda se nama ljudima događa zabuna i zabluda: htjeli bi upoznati Boga ali ne preko čovjeka koji je živa slika Božja. Mi bi htjeli 'direktnu' spoznaju a Isus nas upućuje da to ide preko božanskog bića, preko slike Božje, preko čovjeka. I što je čovjek 'istinitiji' (što je potpuniji čovjek) istinitije vodi prema Bogu.
A što je čovjek maje čovjek, manje može uputiti na Boga. Sad ako ovo povežemo s onim što smo u početku konstatirali – svi ljudi teže prema 'Ocu', traže 'Oca' – tada nam se pokazuje Put kojim se ide do spoznaje Apsolutne ljubavi. Pokazuje nam Isus koji nas život vodi Bogu. Također nam pokazuje Istinu koja nas uvodi u Boga. Put i Istina i Život prema Bogu idu preko i kroz Čovjeka. Ovime je Isus dao vrijednost čovjeku. Već samo Utjelovljenje je 'pobožanstvenilo' ljudsku narav.
Ne samo u Isusovu humenitetu nego cijeli humanitet. Isto tako ako se kroz Isusa spoznaje i ide k Bogu, isto to znači da se ide kroz svakog čovjeka koji nije u sebi porušio čovještvo. Ako smo plemeniti i prožeti ljubavlju najbolji smo putokaz prema Bogu, najbolji smo 'propovjednici'. Isto tako, ako smo zločesti tada više ne dajemo sliku čovjeka ni puta prema Bogu. Zao čovjek je antičovjek. To je izopačena Božja slika – a tada upućuje prema 'Sotoni'.
Svima nama kršćanima, nama koji vjerujemo u Krista i Kristu, Krist je kroz koga ulazimo u Boga. Kroz njega ulazimo u Božanski život, u vječni život. On je također za nas Istina kroz koju dolazimo do Apsolutne Istine. On je naša ljubav koja nas uvodi u vječnu ljubav.
Tko upozna Isusa upoznat će Boga, ali će također upoznati i istinskog čovjeka. Isus nam svojim životom, svojom riječju, svojim djelima, svojom ljubavlju pokazuje Boga Oca. 'Dugo sam s vama i još me ne poznajete…', kaže Isus. Isus je naš put, a mi svi trebamo također nekoga koji će nas uputiti i biti nam primjer. Pa svaki put kad mi umiremo svojem egoizmu i kad želimo stvarati bratstvo ovdje na zemlji mi otvaramo vrata prema Bogu.
Marjan Jurčević

5. vazmena nedjelja godine A (Iv 14,1-12)
Popričesna meditacija
“Filipe! Toliko sam vremena s vama i još me ne poznaš?” (Iv 14,9)
“Ja sam Put, Istina i Život!” (Iv 14,6)
Često je Isus tijekom svoga života svojom prisutnošću i svojim riječima ulijevao ljudima mir u srce i oslobađao ih straha. Silno su i nama danas potrebne ove Isusove riječi mira i sigurnosti.
Hvala Ti, Isuse, što si nam Ti Put, što smijemo kročiti tim putem, kojim si nam učinio stazu do neba. Jer, jedino po Tebi dolazimo k cilju života, k sreći.
Isuse, Ti i ja smo tako dugo skupa, a katkad izgleda kao da Te tako malo poznam. Stoga Te molim: Nastanite se sada Ti i Otac milosno u meni, da bih se ja jednom, u vječnosti, s Tobom nastanio u Njemu. Amen. Priredio: Dario Miletić

Meditacija
Gospodine, ne ostavljaš me sama
jer si sav moj život uzeo u svoj.
Gospodine, ne ostavljaš me sama
jer boraviš u meni, ti si najdublji smi
sao mog života.
Gospodine, ne ostavljaš me sama,
jer ti mene trebaš da bih ja druge
mogao jačati.
DM

Kako je bilo na početku?
U brojnim obiteljima postoje foto albumi u kojima su zabilježeni važni događaji, vjenčanja, rođenja itd. Tko želi nešto saznati o tome kako je bilo na početku, kad se netko vjenčao, kad se rodio, donese album i priča može početi.
Na slična pitanja daju odgovor Djela apostolska. I Luka koji nije napisao samo Lukino evanđelje, nego i Djela apostolska, odgovara na pitanja o početku svojim pripovijedanjima. Između događaja i pripovjedača je razmak više od 50 god. I tako je razumljivo da su ljudi koji su povjerovali u Isusa, propitivali o počecima. Luka počima svoje djelo s događajima u prvoj zajednici u Jeruzalemu. I on to pripovijeda kao da iznosi album slika.
Najprije opisuje Kristovo uzašašće i Duhovski događaj, pa potom neustrašivo nastupanje, pa zadivljujući rast zajednice. I uvijek predstavlja zajednicu kao jaku zajednicu koja uzorno živi, u jedinstvu molitve i života. Bili su jedno srce i jedna duša, tako on opisuje. DM

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 22. V. IV. VAZMENA - Danas je Prva Pričest u 10 sati župe Voštarnica
Ponedjeljak: 23. V: Pelegrin, Željko, Kateheze za odrasle u 20,45 sati
Utorak 24. V. Posveta bazilike sv. Franje. - 11. od 13. utoraka sv. Anti - molitva. Kateheze za mlade u 20,45 sati.
Srijeda 25. V. Beda Časni, Ggrgur VII
Četvrtak 26. V. Filip Neri, Zdenko
Petak 27. V. Augustin Kenterber. Vojtjeh
Subota 28. V German, Emil, Velimir
Nedjelja 29. V. VI. VAZMENA
Iiduće NEDJELJE SU MISE u 8,30 u 10 i u 20 sati
Svaki dan je misa u 7 i u 20 sati
Služba časova (časoslov): svagdanom u sv. misi,
nedjeljom i svetkovinama Večernja u 19,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise
Krunicu molimo svaki dan u 19,30 sati. SVIBANJSKA POBOŽNOST

OBNOVA PODA U CRKVI SV. FRANE
22. svibnja 2011. Slijedi bojanje stolarije oštećenih dijelova vjetrobrana. Ambon je novi gdje stoji knjiga Evanđelistar. Mikrofoni su dovedeni u prvotnu funkciju. Ostavljena je mogućnost za instaliranje još 6 mikrofona.
Hvala Bogu u crkvi smo. Hvala našim nebeskim zaštitnicima sv. Frani, Anti,... Hvala svima.
Ovoga tjedna je bilo vaših uplata preko FINE i pojedinačno ste stavili u škrabice.. Hvala. Molimo Vas da nam pomognete platiti (prema svojim mogućnostima) podno grijanje i izvedene radove.
Naručili smo projekt instalacije solarnih kolektora za podno grijanje. Molimo Vas da nam pomognete ostvariti ovaj projekt.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)